BG Официален вестник на Европейския съюз C 176/10

Становище на Европейския комитет на регионите — Бъдещето на програмата COSME след 2020 г.: регионалната и местната гледна точка

(2018/C 176/04)

Докладчик: Robert Sorin Negoiţă (RO/ПЕС), кмет на трети район на община Букурещ

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. призовава Европейската комисия да осигури предвидима и стабилна рамка в подкрепа на МСП за периода след 2020 г., като създаде обновена и засилена програма правоприемник на COSME, която да отчита нуждите на различните видове МСП в различните територии на ЕС;

2. подчертава, че на много места в ЕС бизнесът и финансовите посредници не познават съществуващите в рамките на програмата COSME финансови инструменти; във връзка с това препоръчва да се предприемат по-активни действия навсякъде в ЕС за информиране и разпространение на информация относно наличните инструменти;

3. отбелязва необходимостта да се отделят достатъчно ресурси, за да се улесни достъпът до финансиране на възможно най-широк спектър от малки предприятия, развиващи дейност в различните територии; счита, че насърчаването на публично-частни партньорства между финансовите посредници и регионалните и местните участници при съвместното прилагане на целеви финансови инструменти и в допълнение към съществуващите инструменти за гарантиране и дялово финансиране би могло да допринесе за постигането на дългосрочната цел за създаване на устойчив растеж и заетост;

4. приветства инициативата за мрежата „Enterprise Europe“ и силно подкрепя нейното продължаване, разширяване и модернизиране в рамките на програмата правоприемник на COSME; посочва, че мрежата „Enterprise Europe“ не е достатъчно разпространена и позната, по-специално в някои страни, селски, отдалечени и слабо населени райони; във връзка с това предлага да се разшири мрежата от звена за контакт на мрежата „Enterprise Europe“, за да се осигури възможно най-широко териториално покритие;

5. предлага в рамките на програмата правоприемник на COSME за приоритетни цели да се определят насърчаването на предприемачеството в различните сектори и различните видове територии, в т.ч. в по-слабо развитите и периферните и крайградските райони, както и укрепването на регионалните предприемачески екосистеми чрез подкрепа за картографирането на екосистемите и свързването на по-напредналите региони с тези, които все още са в процес на наваксване;

6. счита, че през следващия програмен период трябва да се подобрят прозрачността и взаимодействието между различните инструменти на ЕС в подкрепа на МСП; поради това призовава Европейската комисия да определи ясно функцията и обхвата на всеки инструмент в подкрепа на МСП и предприемачите, за да се избегне създаването на паралелни структури и да се гарантира, че бенефициерите и финансовите посредници могат лесно да получат достъп до информация за целия набор от налични инструменти;

7. счита, че тъй като очакваното търсене в рамките на инструмента за гарантиране на заеми по програма COSME е толкова голямо, че дори предвидените увеличения за Механизма за гарантиране на заеми в рамките на ЕФСИ 2.0 биха могли да се окажат недостатъчни, следва да се обмисли заделянето на допълнителни ресурси за програмата COSME (1);

8. счита, че следва да се преразгледа Известието на Комисията за прилагането на членове 87 и 88 от Договора за ЕО по отношение на държавните помощи под формата на гаранции. Настоящото равнище на минималната премия, определено в Известието, е всъщност доста високо в сравнение с текущите лихвени проценти, прилагани за заемите;

9. предлага финансовите инструменти, чрез които се предоставя частична защита от кредитен риск, издадени съгласно МГЗ по COSME, да осигуряват до 80 % защита от кредитен риск. Без гаранцията проектите едва ли ще се осъществят от МСП, което би довело до неоптимална инвестиционна ситуация. Гаранциите са предназначени да отговорят по подходящ начин на бизнес моделите на МСП, като им позволяват да растат на дългосрочно устойчива основа;

10. смята, че е необходимо да се поясни, че финансирането по линия на програмата COSME може да се комбинира с други фондове на ЕС;

11. счита, че определеният праг за отпускане на заем до 150 000 EUR, над който трябва да се провери дали МСП не отговаря на критериите за финансиране по линия на програмата „Хоризонт 2020“, би следвало да бъде увеличен на 500 000 EUR. Успоредно с това следва да се намали минималният едногодишен падеж по заемите, а максималният би трябвало да може да надвишава 10 години;

12. отбелязва, че що се отнася до предприемачите от бързоразвиващите се сектори, които се нуждаят от рисков капитал, но желаят да запазят контрола върху собствените си дружества, беше подчертано, че бизнес ангелите (business angels) не могат да бъдат решение; поради това следва да се обмисли по-ефективно развитие на други форми на рисково финансиране, като например финансирането тип „мецанин“;

13. счита, че подкрепата по програмата COSME за частните финансови посредници посредством Европейския инвестиционен фонд (ЕИФ) би могла да бъде допълнена с подкрепа от регионални инвестиционни фондове, управлявани от регионалните власти или агенциите за регионално развитие. Няколко региона биха могат да обединят сили за създаване на общи инвестиционни фондове;

14. счита, че за подпомагане на бизнес средата са необходими ефективна координация между местните, регионалните, националните и европейските програми по отношение на бизнес средата и единните правила, свързани със стопанската среда в държавите членки;

15. счита, че следва да се обърне повече внимание на мерките, предприемани от местните и регионалните власти за насърчаване на предприемачеството и стартиращите МСП, както и че следва да се предприемат мерки, за да се увеличи ролята на местните и регионалните власти в подкрепа на бизнес средата и за развитие на публично-частни партньорства;

Подкрепа за МСП и предприемачите след 2020 г.

16. подчертава, че МСП, стартиращите и разрастващите се предприятия са основният двигател за създаване на растеж и работни места в Европа, както и че създават стабилна местна заетост и по този начин укрепват социалната и икономическа структура на своите територии;

17. отбелязва необходимостта от укрепване на европейските бизнес екосистеми чрез предоставяне на целева подкрепа за МСП, за стартиращи и разрастващи се предприятия като част от последователна, ефективна и ориентирана към резултатите европейска политика по отношение на МСП;

18. изтъква необходимостта от допълване на тази рамка за подкрепа с механизъм, гарантиращ включването на принципите на многостепенното управление с множество участници в политиката на ЕС за МСП; поради това отправя отново призива си, формулиран в становището относно „Интелигентно регулиране за МСП“ (2), за официално и системно включване на представители на регионалните и местните МСП в мрежата от представители на МСП, която действа като основен управленски инструмент на политиката на ЕС за МСП;

Достъп до финансиране

19. подчертава, че най-значителната част от бюджета на COSME е насочена към улесняването на достъпа на МСП до финансиране; счита, че бъдещата програма за подкрепа на МСП следва да продължи да преследва приоритетната цел за преодоляване на недостига от финансиране на МСП;

20. настоява, обаче, да се отдели специално внимание, за да се гарантира, че в програмата правоприемник на COSME ще се намери решение за нуждите от финансиране на целия спектър от МСП в различните територии на ЕС, включително традиционните МСП, т.нар. „самостоятелни предприемачи“, микропредприятията, бързо растящите новосъздадени предприятия и разрастващите се предприятия;

21. счита, че програмата правоприемник на COSME следва да отчита настоящия следкризисен контекст, в който разкриването на нови работни места все още изостава от възстановяването на БВП, като обърне специално внимание на подкрепата за създаване на работни места в МСП и микропредприятията;

22. посочва, че е необходимо да се отделят достатъчно ресурси за улесняване на достъпа до финансиране за възможно най-широк спектър от предприятия, развиващи дейност в различни територии, включително традиционните МСП, микропредприятията, кооперациите и предприятията от социалната икономика, както и по време на различните етапи от развитието на предприятията;

23. подчертава, че много потенциални предприемачи не разполагат с необходимата информация и основни бизнес умения за създаване на собствено предприятие; предлага тези потенциални предприемачи да бъдат подкрепени чрез предложения за ранна подкрепа, като им се осигури целенасочено обучение „по избор“ преди започване на собствен бизнес;

24. отправя отново предложението си, формулирано в становището относно „Интелигентно регулиране за МСП“ (3), за създаване на европейска система „Take One“, която да насърчава наемането на първи служител от сам предприемач или микропредприятие чрез финансови стимули и гъвкави правила и която би могло да се финансира от програмата COSME;

25. отбелязва, че механизмът за гарантиране на заеми продължава да бъде ключов инструмент за улесняване достъпа на МСП до финансиране; настоява гаранционният инструмент в рамките на програмата правоприемник на COSME да разполага с адекватни средства, за да отговори на нуждите на МСП от финансиране; счита, че подобен инструмент не бива да съдържа ограничения, а да бъде отворен за различни видове компании; смята, че укрепването на гаранционните институции и включването им във веригите за отпускане на заеми може да спомогне за улесняването на достъпа на МСП до финансиране; поради това предлага включването на гаранционните институции в разработването и прилагането на гаранционни инструменти в рамките на програмата правоприемник на COSME;

26. отбелязва, че рисковият капитал и другите форми на рисково финансиране обикновено се реализират най-вече в големите градски и метрополни зони, както и че ограниченият брой финансови посредници, които понастоящем работят по линия на Капиталовия механизъм за растеж по програмата COSME, и ограниченият кръг от сектори, в които работят, представляват пречка за предприятията в началния етап и в етапа на растеж да получат достъп до финансиране от Капиталовия механизъм за растеж;

27. поради това предлага да се проучи по какъв начин настоящият изцяло ориентиран към търсенето подход би могъл да бъде допълнен с инструмент на рисковия капитал, който да се основава на споделеното управление на ресурсите и евентуално да включва регионалните и местните власти, агенциите за развитие и банките в рамките на програмата правоприемник на COSME, за да се осигури по-балансирана наличност на рисков капитал на територията на целия ЕС;

28. счита, че алтернативните форми на финансиране, като например колективното финансиране, колективното инвестиране и кредитирането между физически лица могат да бъдат полезни инструменти за подобряване на достъпа до финансиране и за подкрепа на иновативните предприятия; предлага програмата правоприемник на COSME да създаде ясна рамка за въвеждане на финансови инструменти посредством алтернативно финансиране;

29. препоръчва създаването на експертна група по въпросите на алтернативното финансиране, включваща специалисти в тази област на регионално и местно равнище, която да предложи идеи и насоки за създаването на такава рамка и да гарантира, че се отговаря на разнообразните потребности на предприемачите, стартиращите и разрастващите се предприятия в различните местни и регионални бизнес екосистеми;

Достъп до пазари

30. смята, че действията, провеждани на равнището на ЕС, в подкрепа на интернационализацията на европейските МСП, могат и трябва да донесат реална добавена стойност на европейските МСП, които желаят да разширят дейността си в чужбина; отбелязва, че тези действия следва да допълват съществуващите на местно, регионално и национално равнище инициативи, за да се избегне припокриване и да се създаде пълен и последователен пакет от мерки;

31. във връзка с това приветства инициативата за мрежа „Enterprise Europe“, съфинансирана по линия на програмата COSME, която предоставя на европейските МСП консултантски услуги в областта на разрастването извън националните граници и границите на ЕС, както и в областта на улесняване на иновациите и развитието, в т.ч. достъпа до финансиране, и в контекста на Брексит твърдо подкрепя нейното продължаване, разширяване и модернизиране в рамките на програмата правоприемник на настоящата програма COSME;

32. подчертава силното регионално и местно измерение на звената за контакт на мрежата „Enterprise Europe“, които са предимно агенции за регионално развитие, за подпомагане на предприятията и иновациите, регионални търговско-промишлени палати, клъстери и университети, които познават добре местната действителност и поддържат тесни връзки с местните МСП;

33. посочва, че местните и регионалните власти трябва да играят важна роля в подпомагането на МСП на своите територии да се справят с конкуренцията, да имат достъп до чуждестранни пазари и да намерят нови бизнес партньори в рамките на ЕС и извън него;

34. подчертава, че програмата правоприемник на COSME следва да гарантира, че мрежата „Enterprise Europe“ ще продължи да бъде тясно свързана с местните и регионалните предприемачески екосистеми и че ще бъде установено тясно сътрудничество с местните и регионалните заинтересовани страни, включително местните и регионалните власти;

Насърчаване на предприемачеството

35. приветства създаването и резултатите, получени по програма „Еразъм за млади предприемачи“, финансирана по линия на действащата програма COSME, и препоръчва нейното продължаване в рамките на програмата правоприемник;

36. предлага към консултантите на разрастващи се предприятия, предвидени в инициативата за подкрепа на стартиращи и разрастващи се предприятия като част от услугите на мрежата „Entreprise Europe“, да се добави и мрежа от регионални и местни организации за насърчаване на разрастващи се предприятия, която може да послужи като основа за междурегионално партньорство между бързоразвиващи се предприятия, предлагайки услуги, свързани с установяването на контакт, и насърчавайки междурегионалното сътрудничество и трансграничните инвестиции;

37. предлага предоставянето на консултантски услуги и информация от мрежата „Enterprise Europe“ да бъде укрепено в областта на достъпа до трансгранични обществени и възможностите за трансгранично прехвърляне на предприятия;

38. подчертава необходимостта да се осигури достатъчно подкрепа за МСП в следващата МФР за периода след 2020 г. чрез засилване на взаимното допълване и избягване на препокриването между различните инструменти за финансиране на МСП, осигурени от Европейската комисия и ЕИБ/ЕИФ;

COSME в контекста на другите програми на ЕС

39. отбелязва, че отпусканите понастоящем финансови средства на програмата COSME, които съответстват на по-малко от 0,3 % от бюджета на ЕС, не отговарят на съществената роля на МСП и предприемачите за създаването на растеж и работни места; признава, обаче, че и в други програми на ЕС съществуват линии за финансиране в подкрепа на достъпа на МСП до финансиране;

40. предвид значителния бюджет, отделен за подкрепа на МСП в рамките на настоящата цел № 3 на ЕСИФ „Конкурентоспособност на МСП“, подчертава, че е от съществено значение да се осигури координация между правоприемника на програма COSME и ЕСИФ; с цел осигуряване на по-добро сътрудничество между тези инструменти препоръчва създаването на ръководна група за МСП с участието на компетентните служби на Комисията, както и на КР, като институционален представител на местните и регионалните власти на европейско равнище;

41. предлага създаването на единни звена за контакт, които да предоставят информация и достъп до всички подходящи инструменти, които съществуват по линия на различните фондове и програми на ЕС за МСП и предприемачите; счита, че една разширена и модернизирана мрежа „Enterprise Europe“ би могла да изпълнява тази функция по места;

42. призовава Комисията да опрости както финансовите инструменти на индивидуалните програми, така и комбинираната подкрепа от програма COSME или нейния правоприемник със средства от други фондове и програми; заявява отново загрижеността си, изразена в становището относно „Интелигентно регулиране за МСП“ (4) по повод пречките, дължащи се на непоследователни изисквания и противоречащи си определения в секторните политики на ЕС.

Брюксел, 31 януари 2018 г. Председател на Европейския комитет на регионите Karl-Heinz LAMBERTZ

(1) Вж. например, Ewa Chomowicz: EU budget post-Brexit. Confronting reality, exploring viable solutions („Бюджетът на ЕС след Брексит. Да се изправим пред реалността и да потърсим възможни решения“). Брюксел, Център за европейска политика [онлайн версия], стр. 5-6 и 25-26, март 2017 г., Jörg Haas & Eulalia Rubio: Brexit and the EU budget. Threat or opportunity? („Брексит и бюджетът на ЕС. Заплаха или възможност?“) Берлин, институт Делор, стр. 8-18, януари 2017 г.

(2) Становище на КР относно „Интелигентно регулиране за МСП“ (докладчик: Christian Buchmann (AT/ЕНП), ECON-VI/020), параграф 8.

(3) Становище на КР относно „Интелигентно регулиране за МСП“ (докладчик: Christian Buchmann (AT/ЕНП), ECON-VI/020), параграф 48.

(4) Становище на КР относно „Интелигентно регулиране за МСП“ (докладчик: Christian Buchmann (AT/ЕНП), ECON-VI/020), параграф 14.